150 vas wat glo op donkerweb smousFoto: SAPD/Facebook Europese en Amerikaanse wetstoepassingsagentskappe het 150 mense in hegtenis geneem wat glo dwelms, vuurwapens en ander onwettige goedere op die sogenaamde donkerweb gekoop en verkoop het. Volgens Europol en Amerikaanse owerhede is daar onder meer beslag gelê op miljoene euro’s in kontant én virtuele geldeenhede tydens ŉ maande lange operasie. Die meeste van die inhegtenisnemings, wat oor etlike maande plaasgevind het, was in die VSA waar 65 mense in hegtenis geneem is. In Duitsland is 47 mense in hegtenis geneem en in Brittanje is 24 mense vasgetrek. Daar was ook inhegtenisnemings in Bulgarye, Frankryk, Nederland, Italië en Switserland. “Die doel van operasies soos hierdie is om misdadigers wat op die donkerweb werk, te wys dat wetstoepassingsagentskappe die middele en wêreldwye vennootskappe het om hulle te ontmasker en aanspreeklik te hou vir hul onwettige aktiwiteite,” het Jean-Philippe Lecouffe, Europol se adjunkdirekteur van operasies, gesê. Amerikaanse amptenare het op ŉ nuuskonferensie in Washington gesê dat onwettige dwelmhandel tydens die Covid-19-pandemie meer na die donkerweb oorgeskuif het. Lisa Monaco, Amerika se adjunk-prokureur-generaal, het gesê meer as 90% van die sowat 200 000 dwelmtablette waarop beslag gelê is in die VSA, het “nagemaakte opioïede of ander verdowingsmiddels” soos die uiters gevaarlike fentaniel bevat. Die Amerikaanse owerhede het onder meer in Houston, Texas, toegeslaan waar talle oortreders in hegtenis geneem is in verband met ŉ operasie waar anonieme bestellings aanlyn geneem is en dwelms per pos aan kopers oor die hele land gestuur is. Daar is op altesaam €26,7 miljoen in kontant, 45 vuurwapens en 234 kg dwelms beslag gelê tydens die operasie.